b'\n_START_ARTICLE_\nLikino-Duljovo\n_START_PARAGRAPH_\nLikino-Duljovo (ven. \xd0\x9b\xd0\xb8\xd0\xba\xd0\xb8\xd0\xbd\xd0\xbe\xcc\x81-\xd0\x94\xd1\x83\xd0\xbb\xd1\x91\xd0\xb2\xd0\xbe) on kaupunki Moskovan alueen Orehovo-Zujevon piiriss\xc3\xa4 Ven\xc3\xa4j\xc3\xa4ll\xc3\xa4. Se sijaitsee Me\xc5\xa1t\xc5\xa1oran alangon reunalla 98 kilometri\xc3\xa4 Moskovasta koilliseen. Kaupungin kautta kulkee Orehovo-Zujevon ja Kurovskojen v\xc3\xa4linen rautatie (Duljovon asema). Asukkaita on 31\xc2\xa0321 henke\xc3\xa4 (vuonna 2010)._NEWLINE_1870-luvulla paikalle perustettiin kutomo, jonka ymp\xc3\xa4rille syntyi ty\xc3\xb6l\xc3\xa4isasutus. Vuonna 1930 yhdistetyist\xc3\xa4 Likinon ja Duljovon taajamista tuli kaupunki vuonna 1937. Nyky\xc3\xa4\xc3\xa4n siell\xc3\xa4 on mm. suuri posliinitehdas, tekstiilitehdas ja linja-autotehdas. N\xc3\xa4ht\xc3\xa4vyyksiin kuuluu Konstantin Melnikovin 1930-luvun alussa suunnittelema konstruktivistinen posliinitehtaan kulttuuritalo.'